Brynild AS
Store norske leksikon,Økonomi og næringsliv,Næringsliv,Bedrifter og personer,Norske bedrifter og varemerker
Brynild er et norsk varemerke og en sjokolade- og sukkervarefabrikk som ble grunnlagt i 1895 som Fredrikstad Mineralvandfabrik. Selskapet produserer og markedsfører nøtter, sjokolade, drops, pastiller og andre sukkervarer gjennom kjente merkevarer som blant annet Brynild, Minde Sjokolade, Dent og Den Lille Nøttefabrikken. Fabrikken ligger i Fredrikstad i Viken.
Selskapet er heleid av Brynildsen-familien. Den samlede virksomheten hadde en omsetning på cirka 800 millioner kroner og omtrent 200 ansatte i 2020. Historikk Brynild AS ble grunnlagt i 1895 som Fredrikstad Mineralvandfabrik av Hans Petter Brynildsen. I 1925 tok sønnen Birger Brynildsen over driften av selskapet og startet med produksjon av drops. Brynild Gruppen overtok i 1999 Maritim Food, et foredlingsselskap for fisk og skalldyr med produksjon i Fredrikstad og Sverige, men solgte seg ut av virksomheten i 2007. I 2000 kjøpte selskapet Minde Sjokoladefabrikk av daværende eier Rieber & Søn, et selskap som grunnlagt i Bergen i 1898 av brødrene Hjalmar og Anton Minde. I 2003 kjøpte Brynilds Den Lille Nøttefabrikken i Oslo. Både Minde Sjokolade og Den Lille Nøttefabrikken, med produktene tilknyttet disse, ble etter overtakelsen beholdt som egne varemerker i norske dagligvareforretninger. Selskapet samarbeidet også tidligere med det finske konsernet Fazer og den italienske sjokoladeprodusenten Ferrero og markedsførte selskapenes sjokolade- og sukkervareprodukter i Norge. Det finske selskapet Fazer hadde i perioden mellom 1985 og 1999 en stor eierpost i Brynild, men selskapet er fra senere tid heleid av Brynildsen-familien. I 2007 endret Brynildsens Fabrikker A/S selskapsnavn til Brynild Gruppen AS, før de i 2021 endret navn til Brynild AS. Les mer i Store norske leksikon drops sjokolade nøtter merkevare Eksterne lenker Hjemmesiden til Brynild